Kim Andersen (V), 2009-11-12:
Jeg vil gerne starte med at sige tak til Liberal Alliance og hr. Simon Emil Ammitzbøll for at have rejst denne forespørgsel til justitsministeren.
Vi synes i Venstre, det er en meget, meget relevant forespørgsel.
Med bandekonflikten står vi desværre med et meget stort samfundsproblem, som er meget komplekst, og som vi ikke kan forvente sådan lige løses med et fingerknips.
Det er meget udansk, at der skal være skyderier i gaderne, det er meget udansk, at almindelige mennesker i almindelige boligkvarterer ikke kan føle sig trygge i hverdagen, passe deres arbejde, følge deres børn i skole osv.
Det er så udansk, at det ikke er en situation, som vi på nogen måde vil acceptere.
Det er et problem, der skal bekæmpes, og jeg tror, det er et problem, som er så sammensat og nuanceret, at det skal gøres på mange ledder og kanter.
Vi skal først og fremmest forebygge, og det er, som det blev sagt, en stor kommunal opgave.
Der er mange kommunale ressourcer til det, og det drejer sig om, at de ressourcer bliver anvendt rigtigt og målrettet.
Vi skal undgå, at børn og unge driver rundt uden mål og med, får lov at smårapse, ikke passer deres skole og deres fritidsaktiviteter og stille og umærkeligt bliver lokket ind i en verden, der er ude af kontrol for dem selv og deres forældre, og som risikerer at føre dem ind på en egentlig kriminel løbebane.
Vi skal have mere myndighed til myndighedspersonerne i skolen og i socialforvaltningen; vi skal have flere voksne rollemodeller de steder, hvor børnene og de unge færdes, f.eks. fritidsklubberne og idrætshallerne; vi skal have en hurtigere indsats og en konsekvens, for det kan ikke nytte noget, at vi lader stå til, når vi opdager problembarnet, og at problembarnet ikke har et netværk, som man kan have en dialog med og umiddelbart løse problemet.
Så er det vores opgave at sørge for, at skolen, socialforvaltningen, nærpolitiet, de, som har indsigt, forstand og modenhed, holder ved og med en varm og kærlig hånd bliver ved med at holde fokus på barnet og den unge, også med de konsekvenser, som i det lange løb kan vise sig at være de eneste rigtige menneskekærlige: at sørge for at barnet får en mentor, at sørge for at barnet i yderste tilfælde eventuelt bliver tvangsfjernet til et nyt miljø, en ny skole og nye kammerater osv. osv.
Jeg synes, at regeringen har taget rigtig mange initiativer.
Vi har lavet en række strafskærpelser, for det drejer sig om at fortælle de værste af rødderne – dem, som vi ikke har kunnet forhindre i at komme ind i bandemiljøet og rockerklubberne – at samfundet ikke tolererer det her, og at det skal medføre en mærkbar straf.
De skal simpelt hen også ud af miljøet, og jeg er enig med hr. Simon Emil Ammitzbøll i, at vi skal sørge for, at der ikke gives unødige rabatter.
De skal holdes væk, så vi ikke har dem til at rekruttere.
Vi skal også sørge for, at de såkaldte bande- og rockerledere ikke får mulighed for at blive fremstillet og glorificeret i medierne.
Vi skal bekæmpe det illegale hashmarked, som danner økonomisk baggrund for disse kriminelle aktiviteter, for det er illegalt at handle med hash i Danmark.
Vi har gjort meget for, at politiet skal være synligt til stede, og jeg vil gerne sige, at jeg synes, det er en meget grundig, seriøs og nuanceret redegørelse, ministeren netop har givet.
Den er vi meget glade for og tilfredse med i Venstre, og den kan vi tiltræde.
Jeg vil også gerne tilkendegive, at vi i Venstre er parat til at tage alle de skridt, der er nødvendige for fortsat at bekæmpe det uvæsen, som vi anser bandekonflikten for at være, men naturligvis inden for grundlovens rammer.
Med disse ord vil jeg gerne fremsætte på vegne af Venstre, Dansk Folkeparti og Det Konservative Folkeparti fremsætte følgende:
Forslag til vedtagelse
»Folketinget tager justitsministerens redegørelse til efterretning.
Folketinget noterer sig, at regeringen har iværksat en række tiltag for at bekæmpe bandekriminalitet: - Stærkt intensiveret politiindsats med massiv polititilstedeværelse, visitationer, intensiv og målrettet efterforskning, etablering af særlige bandeenheder og en task force, som skal styrke den fremadrettede efterforskning.
- Bandepakken med markante strafskærpelser på bl.a. våbenområdet, udvidet mulighed for varetægtsfængsling oprettelse af lokale banderåd og udvidet mulighed for udvisning af bandemedlemmer.
- Klar styrkelse af den forebyggende indsats herunder regeringens ungdomsudspil og forskning i rekrutteringsmekanismer.
- Et tværministerielt udvalg, som skal følge op på bandeindsatsen.
- Væsentlig styrkelse af Al Capone-modellen.
- Politistyrken bliver med finanslovaftalen øget med yderligere 100 politibetjente.
Folketinget noterer sig, at regeringen i foråret 2010 fremlægger en samlet status, der følger op på den massive indsats mod bandekriminalitet.«